**Zborul , aşa cum m-a învăţat Nichita...**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

iau aripile zdrenţuite de la ultimul zbor

umplu golurile cu bucăţi azurii de cer

din visurile mele

colorez gânduri fericite cu ele

lipesc petale clipelor trecătoare

apoi le prind de umerii aplecaţi

a închinăciune

închid ochii

poarta separă două lumi diferite

privesc universul din mine

pulsând a chemare

ascult zgomotul sângelui ce loveşte în artere

ca un torent uitat de vreme

repetă la nesfârşit

strigătele furibunde

a dorinţă de înalt

frica pecetluieşte secunda în care

încet vibrez din aripi

mângâi aerul cu atingeri uşoare

de teamă că nu voi zbura

dincolo de golul din mine

peste lumea din jur

adun energiile visului

le prind mănunchi în inimă

împletesc lumina cu speranţa

apoi ridic privirea

în care se oglindesc stelele

inspir farmecul înaltului

mă ridic pe vârfurile picioarelor

şoptesc iubire zâmbind

din inimă ţâşnesc

fluide stelare

uit de mine

şi zbor...

3.01.2016